Diari Oficial de la Generalitat Valenciana


Sumari del DOGV 2912, del 20-01-1997 (1997/816987)

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2912

Data del DOGV
:   20-01-1997

Secció del DOGV
:   ALTRES DISPOSICIONS

Número del document
:   1997/816987


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
  
Vist l'expedient 341/95-AIA, sobre el Projecte de Modificacions Puntuals del Pla General d'Ordenació Urbana de Cabanes, promogut per l'Ajuntament de Cabanes (la Plana Alta).
  
  
Vist que, amb data 30 de novembre de 1995, l'Ajuntament de Cabanes va presentar davant la Direcció Territorial de Castelló d'aquesta Conselleria la documentació del projecte de referència, a fi que se n'emetera la declaració d'impacte ambiental preceptiva. L'esmentada documentació va ser remesa a aquesta Direcció General amb data 14 de desembre de 1995.
  
Vist que, amb data 4 de gener de 1996, va sol·licitar-se a l'Ajuntament que, a fi de completar l'expedient, remetera a aquesta Conselleria el document urbanístic del projecte de Modificació Puntual del Pla General d'Ordenació Urbana.
  
Vist que, d'acord amb allò que preveu l'article 18 del Decret 162/1990, Reglament de la Llei 2/1989, d'Impacte Ambiental, la Direcció Territorial de Medi Ambient de Castelló ha emés un informe respecte al projecte, el qual pot resumir-se en els següents apartats:
  
Respecte a la modificació número 1, la zona està ocupada per cultius de regadiu i secà i terrenys improductius; no hi ha espais naturals o valors ambientals dignes d'especial protecció. La vulnerabilitat a la contaminació dels aqüífers és alta per porositat, i s'hi presenta un risc baix d'inundació. Actualment, entre l'autopista A-7 i la via del ferrocarril hi ha diversos nuclis de població -L'Empalme, Venta de Sant Antoni-Estació, El Pardalero, etc.-; aquests nuclis, junt amb Torre la Sal, estan connectats a una petita depuradora amb funcionament deficient, per la qual cosa no es considera adequada per a rebre les aigües residuals de les noves activitats que s'han d'implantar-hi. Es proposa la construcció d'una nova depuradora per a aquest sector.
  
Quant a la modificació número 2, afecta terrenys no cultivats i cultius de cereals; també s'hi presenta un risc d'inundabilitat baix.
  
  
Segons l'anterior, es considera l'execució del projecte com a ambientalment acceptable, sempre que es garantisca la no-afecció a les zones de servitud de carreteres i ferrocarrils, i es complisquen les mesures correctores previstes en l'estudi d'impacte ambiental, a més d'altres complementàries.
  
Vist que, amb data 24 de gener de 1996, l'Ajuntament de Cabanes va remetre a aquesta Conselleria la documentació sol·licitada, la qual va rebre's en aquesta Direcció General el 2 de febrer de 1996.
  
Vist que l'estudi d'impacte ambiental ha sigut exposat al públic pel termini d'un mes, mitjançant anuncis de l'Ajuntament de Cabanes, publicats en el Butlletí Oficial de la Província de Castelló, número 102, de 26 d'agost de 1995, i Diari Oficial de la Generalitat Valenciana, número 2.595, de 28 de setembre de 1995, sense que s'hi haja presentat cap al·legació ni reclamació, segons el certificat que consta en l'expedient.
  
Vist que, amb data 4 de març de 1996, va sol·licitar-se a l'Ajuntament de Cabanes una ampliació de l'estudi d'impacte ambiental, en els següents termes:
  
Malgrat que l'estudi d'impacte ambiental del projecte analitza de manera en general correcta les implicacions ambientals d'aquell, s'han omés alguns apartats especialment rellevants, com ara la possible afecció sobre el patrimoni artístic, arqueològic i etnològic. El terme municipal de Cabanes és especialment ric en restes arqueològiques. Segons la informació disponible en aquest servei, s'hi troben catalogats a hores d'ara els següents jaciments: Arc de Cabanes, Casa Coba, Castell d'Albalat, Castell de Miravet, Coll de Cabanes, Cova del Petroli, El Campello, El Comptador, El Gaidó, El Mortorum, Els Tancats, Font del Perelló, Fontanelles, La Forta, Mas de Tarambana II, Mas de Tarambana, Mas de l'Arc, Miravet, diverses torres i Zufera. Per aquesta raó, i tot i que per les característiques de les modificacions analitzades no són esperables impactes rellevants sobre aquests jaciments, se sol·licita que es valore l'afecció sobre aquests o altres jaciments i, si s'escau, s'hi establisquen les mesures correctores oportunes. Igualment, es trasllada a l'Ajuntament l'informe emés per la Direcció Territorial de Medi Ambient de Castelló, tot indicant que les determinacions de l'esmentat informe serien tingudes en compte en l'emissió de la declaració d'impacte ambiental.
  
Vist que, amb data 23 d'abril de 1996, s'ha rebut l'ampliació sol·licitada, com a annex a l'estudi d'impacte ambiental. En aquest annex s'indica que cap dels jaciments inventariats en el terme municipal no se situa dins l'àmbit de les zones afectades per les modificacions puntuals; el més pròxim és de les torres I i II, que es troben al costat de l'autopista A-7, però fora de l'àrea afectada. Igualment, s'hi inclouen una sèrie de mesures correctores complementàries a les previstes en l'estudi d'impacte ambiental, entre elles les indicades en l'informe emés sobre això per la Direcció Territorial de Medi Ambient de Castelló.
  
  
Atés que el projecte examinat consisteix en diverses modificacions puntuals al Pla General d'Ordenació Urbana de Cabanes, de les qual afecten sòls no urbanitzables les següents:
  
  
- Modificació de la qualificació i normativa que s'ha d'aplicar en l'àrea situada entre el terme municipal de Torreblanca, l'autopista A-7, el ferrocarril València-Barcelona i el terme municipal d'Orpesa, actualment classificat com a sòl no urbanitzable d'especial protecció agrícola, la qual passaria a sòl no urbanitzable normal. L'objectiu és permetre, a més dels habitatges d'agricultors i instal·lacions agrícoles que guardaren relació amb el caràcter agrícola del terreny, regulades per l'article 161 de la normativa vigent, les construccions i actuacions destinades a prestar serveis als usuaris de les esmentades vies de comunicació, com també les actuacions i construccions destinades al emmagatzematge i transformació de productes agrícoles.
  
- Canvi de classificació d'un sector de sòl no urbanitzable comú situat al costat de la carretera CS-238, que passaria a sòl urbanitzable no programat d'ús industrial, per necessitats derivades de la realització d'una actuació industrial per part del SEPES.
  
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.
  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.
  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.
  
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.
  
  
Per tot això, fent ús de les facultats que tinc legalment atribuïdes, formule la següent declaració d'impacte ambiental:
  
  
  
Primer
  
Estimar acceptable, només a l'efecte ambiental, el Projecte de Modificacions Puntuals del Pla General d'Ordenació Urbana de Cabanes, promogut per l'Ajuntament de Cabanes (la Plana Alta), sens menyscapte de les autoritzacions sectorials que és necessari obtenir i amb l'aplicació de les mesures correctores incloses en l'estudi d'impacte ambiental del projecte i el seu annex.
  
  
  
Segon
  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.
  
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental.
  
  
València, 30 d'abril de 1996.- La directora general de Qualitat Ambiental: Gloria Arnandis Boix.